Okresná prokuratúra Zvolen 
Trhová 1, 960 19 Zvolen 1 	

Sp. zn. : 2 Pv 244/13/6611	Zvolen, 27.8.2013
EEČ : 2-51-180-2013

U Z N E S E N I E

Trestná vec:	obvinená XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Zvolen
Podľa § 215 odsek 1 písmeno h Trestného poriadku zastavujem trestné stíhanie obvinenej:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: XXXXX
ktorá v období od 11.01.2005 do septembra 2006 neplnila svoju vyživovaciu povinnosť na dcéry XXXXX, narodenú XXXXX a XXXXX, narodenú XXXXX, obe bytom XXXXX, XXXXX a to ani v minimálnom rozsahu vo výške 30% zo sumy životného minima v zmysle ustanovenia § 62 odsek 3 zákona o rodine číslo 36/2005 Zbierky zákonov Slovenskej republiky v spojení so zákonom o životnom minime číslo 601/2003 Zbierky zákonov Slovenskej republiky a opatrením Ministerstva práce, sociálnych vecí a rodiny Slovenskej republiky číslo 372/2004 Zbierky zákonov Slovenskej republiky o ustanovení súm životného minima, čím jej takto vznikol dlh na výživnom voči otcovi detí XXXXX, narodenému XXXXX trvale bytom XXXXX, XXXXX vo výške 27.054,- Slovenských korún (898,028 €),

lebo zanikla trestnosť činu.

Odôvodnenie:
	Uznesením povereného príslušníka PZ OR PZ OSV Detva zo dňa XXXXX ČVS: ORP XXXXX bolo podľa § 199 ods. 1 Tr. poriadku začaté trestné stíhanie pre prečin zanedbania povinnej výživy podľa § 207 ods. 1 Tr. zákona na tom skutkovom základe, že páchateľka v období od 11.01.2005 do septembra 2006 neplnila svoju vyživovaciu povinnosť na dcéry XXXXX, narodenú XXXXX a XXXXX, narodenú XXXXX, obe bytom XXXXX, XXXXX a to ani v minimálnom rozsahu vo výške 30% zo sumy životného minima v zmysle ustanovenia § 62 odsek 3 zákona o rodine číslo 36/2005 Zbierky zákonov Slovenskej republiky v spojení so zákonom o životnom minime číslo 601/2003 Zbierky zákonov Slovenskej republiky a opatrením Ministerstva práce, sociálnych vecí a rodiny Slovenskej republiky číslo 372/2004 Zbierky zákonov Slovenskej republiky o ustanovení súm životného minima, čím jej takto vznikol dlh na výživnom voči otcovi detí XXXXX, narodenému XXXXX, trvale bytom XXXXX, XXXXX vo výške 24.960,  Slovenských korún (828,52 €).

	Uznesením vyšetrovateľky PZ OKP Zvolen zo dňa XXXXX  ČVS: ORP XXXXX bolo podľa § 206 ods. 1 Tr. poriadku vznesené obvinenie XXXXX, rod. XXXXX, nar. XXXXX XXXXX trvale bytom XXXXX, XXXXX pre prečin zanedbania povinnej výživy podľa § 207 ods. 1, ods. 3 písm. b/ Tr. zákona na tom skutkovom základe, že v období od 11.01.2005 do septembra 2006 neplnila svoju vyživovaciu povinnosť na dcéry XXXXX, narodenú XXXXX a XXXXX, narodenú XXXXX, obe bytom XXXXX, XXXXX a to ani v minimálnom rozsahu vo výške 30% zo sumy životného minima v zmysle ustanovenia § 62 odsek 3 zákona o rodine číslo 36/2005 Zbierky zákonov Slovenskej republiky v spojení so zákonom o životnom minime číslo 601/2003 Zbierky zákonov Slovenskej republiky a opatrením Ministerstva práce, sociálnych vecí a rodiny Slovenskej republiky číslo 372/2004 Zbierky zákonov Slovenskej republiky o ustanovení súm životného minima, čím jej takto vznikol dlh na výživnom voči otcovi detí XXXXX, narodenému XXXXX, trvale bytom XXXXX, XXXXX vo výške 27.054,  Slovenských korún (898,028 €).

	Obvinená XXXXX v prípravnom konaní uviedla, že aj napriek tomu, že sa dlhodobo zdržiavala v zahraničí, bola si vedomá vyživovacej povinnosti na dcéry XXXXX Je pravdou, že výživné neplatila riadne a včas, avšak túto povinnosť si podľa svojich možností splnila dodatočne, keď rôznymi čiastkami uhradila jednotlivé splátky výživného tak do rúk dcér XXXXX, ako aj k rukám najstaršej dcéry XXXXX, ktorá na jej požiadanie získané finančné prostriedky odovzdávala oprávneným osobám. Týmto spôsobom uhradila k mesiacu november 2008 celkovo 2 707 €, o čom predložila listinné doklady a čestné prehlásenie dcéry XXXXX, že táto počas pobytu obvinenej v Taliansku od nej prevzaté finančné prostriedky zasielala svojim sestrám XXXXX do miesta ich trvalého bydliska. 

	Výsluchmi oprávnených osôb XXXXX, XXXXX a XXXXX bolo potvrdené, že obvinená svoju vyživovaciu povinnosť riadne a včas neplnila v období od 11.01.2005 do septembra 2006, kedy XXXXX a XXXXX na vlastnú žiadosť ukončili štúdium na stredných školách a stali sa schopnými samé sa živiť. Oprávnené osoby v prípravnom konaní potvrdili, že obvinená následne jednotlivými splátkami k mesiacu november 2008 uhradila dlžné výživné a teda im k dnešnému dňu nedlhuje žiadnu čiastku, pričom v rozhodnom období netrpeli núdzou. 

Do spisového materiálu boli okrem iného zabezpečené fotokópie poštových peňažných poukazov, rozsudok sudkyne Okresného súdu Zvolen č.k. XXXXX zo dňa XXXXX právoplatný dňa XXXXX správy k osobe obvinenej týkajúce sa najmä jej majetkových pomerov, ako aj správy, z ktorých vyplynulo, že nebola doposiaľ priestupkovo riešená a od roku 1975 bola 6x súdne trestaná, najmä pre majetkovú trestnú činnosť, naposledy rozhodnutím Okresného súdu Zvolen sp. zn. XXXXX zo dňa XXXXX, pričom sa na ňu v súčasnosti hľadí, akoby nebola odsúdená. 

	Podľa § 207 ods. 1 Tr. zákona, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného, potrestá sa odňatím slobody až na dva roky.  
	Podľa § 207 ods. 3 písm. b/ Tr. zákona, odňatím slobody na jeden rok až päť rokov sa páchateľ potrestá, ak spácha čin uvedený v odseku 1 alebo 2 závažnejším spôsobom konania.
	Podľa § 138 písm. b/ Tr. zákona, závažnejším spôsobom konania sa rozumie páchanie trestného činu po dlhší čas.
	Podľa § 86 písm. a/ Tr. zákona, trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Podľa § 215 ods. 1 písm. h/ Tr. poriadku, prokurátor zastaví trestné stíhanie, ak zanikla trestnosť činu.

S poukazom na citované ustanovenia, nakoľko bolo preukázané, že obvinená splnila dodatočne svoju povinnosť a zaplatila celé dlžné výživné oprávneným osobám, pričom trestný čin nemal trvalo nepriaznivé následky, som rozhodla tak, ako je to uvedené vo výrokovej časti tohto uznesenia a trestné stíhanie obvinenej som zastavila. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Šimiaková
prokurátorka